Mitjançant el Decret 152/1987, de 9 d'abril, es va crear, adscrita al Departament de Governació, la Comissió de Protecció Civil de Catalunya, com a òrgan col·legiat de caràcter consultiu, deliberant, coordinador i homologador en aquesta matèria.
Posteriorment, la Llei 4/1997, de 20 de maig, de protecció civil de Catalunya, en definir el disseny bàsic de l'estructura global de la protecció civil a Catalunya, dóna una nova redacció a les funcions a desenvolupar per la Comissió de Protecció Civil de Catalunya i estableix, en el seu article 46.4, que el Govern ha d'aprovar per decret el Reglament d'organització i funcionament de l'esmentada Comissió.
En compliment d'aquest mandat legal, el present Decret té per objecte la regulació de la composició, l'organització i el funcionament intern de la Comissió esmentada.
Amb aquesta regulació s'ha pretès dotar la Comissió de Protecció Civil de Catalunya d'uns mecanismes àgils i eficaços que li permetin exercir, amb les degudes garanties, les funcions que li atribueix la Llei 4/1997, de 20 de maig.
Per tot l'exposat, vist l'informe favorable de la Comissió de Protecció Civil de Catalunya, a proposta del conseller de Governació i d'acord amb el Govern,
S'aprova el Reglament d'organització i funcionament de la Comissió de Protecció Civil de Catalunya, el text del qual s'adjunta annex.
Queda derogat el Decret 152/1987, de 9 d'abril, per qual es crea la Comissió de Protecció Civil de Catalunya, modificat pel Decret 33/1995, de 7 de febrer.
Aquest Decret entrarà en vigor l'endemà de la seva publicació al DOGC.
Reglament d'organització i funcionament de la Comissió de Protecció Civil de Catalunya
La Comissió de Protecció Civil de Catalunya, adscrita al Departament de Governació, és l'òrgan col·legiat de caràcter consultiu, deliberant, coordinador i homologador superior en aquesta matèria a Catalunya.
La Comissió de Protecció Civil de Catalunya, dins del seu àmbit d'actuació, exercirà les funcions següents:
a) Emetre informes previs sobre els avantprojectes de llei i els projectes de disposicions de caràcter general relatius a les matèries a què es refereix l'apartat 1 de l'article 14 de la Llei 4/1997, de 20 de maig, de protecció civil de Catalunya.
b) Emetre informes sobre el Pla de protecció civil de Catalunya i els plans especials que hagin d'ésser homologats per la Comisión Nacional de Protección Civil.
c) Homologar els plans de protecció civil d'àmbit municipal i supramunicipal que li corresponguin.
d) Emetre informe sobre els plans especials que tinguin per objecte les emergències produïdes pels riscos d'inundacions, sísmics, inherents als accidents greus en els que intervinguin substàncies perilloses, de transport de mercaderies perilloses, d'incendis forestals i volcànics i els altres que determini el Govern, sens perjudici de la legislació vigent.
e) Homologar els plans d'autoprotecció, que es defineixin reglamentàriament, elaborats per empreses, centres i entitats per atendre les emergències generades per l'activitat pròpia, amb l'informe previ favorable de l'ajuntament corresponent.
f) Homologar els plans d'autoprotecció, que es defineixin reglamentàriament, elaborats per empreses, centres i entitats per atendre les emergències provinents de l'exterior, amb l'informe previ favorable de l'ajuntament corresponent.
g) Emetre informes previs sobre els reglaments de desenvolupament i d'execució de la Llei 4/1997, de 20 de maig, de protecció civil de Catalunya.
h) Emetre informes sobre les normes tècniques i les disposicions legals relacionades amb la protecció civil que es dictin a Catalunya.
i) Participar en la coordinació de les actuacions dels òrgans relacionats amb la protecció civil.
j) Ésser informada del funcionament material dels plans i de les actuacions de resposta, avaluar-ne els resultats i formular les propostes adequades.
k) Verificar el funcionament dels plans de protecció civil després de produir-se incidències de rellevància, sobre la base de l'informe emès per l'òrgan competent del Departament de Governació.
l) Establir els procediments i els estàndards que han de complir els projectes de restauració d'infraestructures, serveis i subministraments per garantir la reducció del risc que els ha malmès anteriorment.
Excepcionalment, els projectes que no disposen d'estàndards adequats han de comptar amb l'informe de la Comissió.
m) Homologar els plans d'assistència i suport en matèria de protecció civil, elaborats i aprovats pels consells comarcals, per als municipis del seu àmbit.
n) Emetre informe previ a l'aprovació i modificacions del Mapa de protecció civil a què fa referència l'article 12 de la Llei 4/1997, de protecció civil de Catalunya.
o) Les altres que li atribueixi la normativa vigent.
La Comissió de Protecció Civil de Catalunya funciona en Ple i en Comissió permanent.
3.2 Per a l'estudi de temes concrets es podran crear comissions tècniques i grups de treball.
El Ple de la Comissió està constituït per:
a) El conseller del Departament de Governació, que n'exerceix la presidència.
c) El director de la Direcció General de Seguretat Ciutadana i els delegats de les delegacions territorials del Govern de la Generalitat.
d) Un representant dels departaments d'Indústria, Comerç i Turisme, de Política Territorial i Obres Públiques, de Sanitat i Seguretat Social, d'Agricultura, Ramaderia i Pesca i de Medi Ambient amb categoria de director general o equivalent, designats pel conseller del Departament de Governació a proposta del conseller del departament corresponent.
e) Sis representants de l'Administració de l'Estat designats pel delegat del Govern a Catalunya.
f) Cinc representants de les entitats locals designats pel conseller del Departament de Governació a proposta de les organitzacions associatives dels ens locals de Catalunya.
g) Un representant de l'Ajuntament de Barcelona designat pel conseller del Departament de Governació a proposta d'aquesta entitat.
h) Quatre tècnics en matèria de protecció civil, dos d'ells amb rang de subdirector general, designats pel conseller del Departament de Governació.
Funcions de la Comissió permanent
5.1 La Comissió permanent té encomanat d'assegurar l'activitat de la Comissió entre cada Ple.
5.2 De manera general, correspon a la Comissió permanent:
a) L'elaboració, l'estudi, l'informe i la proposta dels acords que hagi d'adoptar el Ple.
b) L'execució dels acords adoptats.
c) La informació de les activitats dutes a terme entre dues sessions consecutives de l'òrgan plenari així com de l'estat de l'execució dels seus acords.
d) També exercirà les funcions que li siguin encomandes pel Ple.
Composició de la Comissió permanent
6.1 La Comissió permanent és formada per:
a) El conseller del Departament de Governació, que n'exerceix la presidència i la pot delegar.
c) El director de la Direcció General de Seguretat Ciutadana i el delegat d'una de les delegacions territorials del Govern de la Generalitat.
d) Dos representants dels departaments de la Generalitat que s'assenyalen a l'article 4.d).
e) Tres representants de l'Administració de l'Estat.
f) Dos representants dels ens locals de Catalunya.
h) Dos tècnics en matèria de protecció civil.
6.2 Els membres del Ple han d'elegir, d'entre ells, i per majoria absoluta, aquells que han de formar part de la Comissió permanent no determinats expressament en l'apartat anterior.
El càrrec d'aquests representants en la Comissió permanent tindrà caràcter rotatori i una durada de dos anys.
Comissions tècniques i grups de treball
7.1 La Comissió pot distribuir el treball preparatori del Ple i de la Comissió permanent en comissions tècniques ordinàries o especials, i en grups de treball.
En el moment de creació d'aquests òrgans subordinats, la Comissió ha d'establir la composició, les funcions i, si s'escau, el règim de funcionament i designarà el seu coordinador, component que durà a terme la tasca de direcció i coordinació.
7.2 Les comissions tècniques tindran com a objecte tractar de manera permanent una temàtica concreta, relacionada amb qualsevol dels molts aspectes de la protecció civil, amb la finalitat que la Comissió de Protecció Civil de Catalunya pugui dur a terme les funcions d'estudi, proposta i informe descrites a l'article 2 del present Reglament.
Membres de les comissions tècniques i dels grups de treball
8.1 Poden formar part de les comissions tècniques i dels grups de treball tant les persones que integren la Comissió com el personal al servei de qualsevol administració o particulars quan, pels seus coneixements, es consideri oportuna la seva inclusió.
8.2 Els components de les comissions tècniques i dels grups de treball que no siguin membres de la Comissió seran proposats al Ple o a la Comissió permanent pels organismes interessats, a través d'un escrit adreçat al president.
Durada de les comissions tècniques i dels grups de treball
Per regla general, les comissions tècniques i els grups de treball es dissoldran un cop complertes les tasques que se'ls hagi encomanat i elevat a l'òrgan que els hagi constituït l'informe, l'estudi o el dictamen corresponent, llevat que en l'acord de creació estableixi que tinguin caràcter permanent.
Estatut dels membres de la Comissió
Drets i deures dels membres de la Comissió
Els membres de la Comissió de Protecció Civil de Catalunya tenen els drets i deures següents:
a) Exercir el càrrec de membre de la Comissió amb compliment estricte de la legalitat i d'acord amb aquest Reglament.
b) Participar en els debats de les sessions.
c) Exercir el seu dret de vot i formular el seu vot particular, així com el sentit del seu vot i els motius que el justifiquen.
d) Formular precs i preguntes, en les matèries que són competència de la Comissió, com també formular esmenes, addicions o propostes alternatives que han de ser debatudes i votades en la mateixa sessió.
Els precs i preguntes que no poguessin ser atesos, seran tractats a la reunió següent.
e) Obtenir la informació necessària per tal de complir les funcions assignades.
En aquest sentit, els membres de l'òrgan col·legiat tenen el dret de consultar en qualsevol moment els expedients en tràmit en la secretaria corresponent d'aquest, i el secretari està obligat a proporcionar-los la documentació i la informació adequades.
f) Els membres de l'òrgan col·legiat tenen l'obligació de mantenir en secret les deliberacions i no comentar els acords adoptats fins que el president ho autoritzi o en faci un comunicat públic.
El càrrec dels membres de la Comissió i de les comissions tècniques i grups de treball no és retribuït, però es poden percebre dietes i indemnitzacions per l'assistència a les sessions i per les realitzacions de comeses especials, en els supòsits i dins dels límits previstos a la normativa de l'Administració de la Generalitat que regula el sistema d'indemnitzacions per raó de serveis.
12.1 Els membres de la Comissió, de les comissions tècniques i dels grups de treball, podran, en el cas de absència o malaltia, ser substituïts d'acord amb l'article 24 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
12.2 La substitució s'haurà de comunicar per escrit al president amb antelació a l'inici de la sessió i constarà a l'acta d'aquesta.
Pèrdua de la condició de membre de la Comissió
13.1 Els membres de la Comissió perden la seva condició per qualsevol d'aquestes causes:
c) Renúncia, la qual ha de ser expressa i comunicada a l'òrgan competent davant el qual exerceixin la representació.
13.2 Els membres de la Comissió en representació de l'Administració perden la seva condició, a més de per les causes previstes a l'apartat 1 d'aquest article, per cessament.
14.1 El president representa la Comissió en les seves relacions amb les administracions públiques o entitats privades.
a) Assegurar el compliment de les lleis i la regularitat de les deliberacions.
b) Convocar les sessions i fixar l'ordre del dia.
c) Presidir les sessions, moderar i ordenar les deliberacions i els debats.
d) Les altres funcions inherents a la seva condició de president.
14.3 El president pot adoptar les resolucions que consideri necessàries, en cas de força major, urgència o necessitat, sens perjudici de donar compte al Ple de la Comissió en la propera reunió que aquesta realitzi per a la seva ratificació, si escau.
El vicepresident substitueix el president en cas d'absència, vacant o malaltia, amb els mateixos drets, deures i atribucions.
16.1 El secretari de la Comissió i de la seva Comissió permanent ha de ser un funcionari de l'Administració de la Generalitat nomenat pel conseller del Departament de Governació a proposta de la Comissió.
16.2 Correspon al secretari de la Comissió:
a) Fer les convocatòries de les sessions, per ordre del president, i convocar els membres de la Comissió.
b) Rebre totes les comunicacions, notificacions, sol·licitud d'informació, rectificacions i qualsevol escrit relacionat amb la Comissió i les seves sessions.
c) Preparar el despatx dels diversos assumptes.
d) Custodiar els expedients dels assumptes inclosos en l'ordre del dia i tenir-los a disposició dels membres de la Comissió.
e) Redactar les actes de cada reunió, una còpia de les quals estarà a disposició dels membres de la Comissió a la Secretaria d'aquesta, i emetre els certificats dels acords i consultes aprovades.
f) Emetre els informes que el president li demani, sobre els assumptes que se sotmetin a discussió.
g) Les altres funcions que siguin inherents a la seva condició de secretari.
16.3 El secretari ha d'assistir a les sessions, on hi té veu, però no pot emetre vot.
En cas d'absència o malaltia farà les seves funcions el vocal present a la sessió que designi el president.
Coordinadors de les comissions tècniques i dels grups de treball
Els coordinadors, o els secretaris si n'hi hagués, de les comissions tècniques i dels grups de treball redactaran l'acta de cada sessió, una còpia de la qual estarà a disposició de la Secretaria de la Comissió, per atendre la demanda d'algun component de l'òrgan col·legiat.
Règim de convocatòria i adopció d'acords
18.1 El Ple de la Comissió s'ha de reunir amb caràcter ordinari un cop l'any.
Es reuneix amb caràcter extraordinari a proposta del president o d'una quarta part dels seus membres.
18.2 A les sessions podran assistir-hi membres de les comissions tècniques o grups de treball, alts càrrecs de les administracions públiques, personal tècnic o funcionari i persones privades de reconeguda competència professional o científica, quan així ho exigeixin els assumptes a tractar.
Hi assistiran amb veu però sense vot.
Sessions de la Comissió permanent
19.1 La Comissió permanent es reunirà com a mínim cada 3 mesos.
19.2 També es podrà reunir, quan les circumstàncies ho requereixin, a proposta del president o de la quarta part dels seus components.
Convocatòria de les sessions del Ple i de la Comissió permanent
Les convocatòries de les sessions del Ple i de la Comissió permanent les ha de signar el president i cursar-les el secretari amb 48 hores, com a mínim, d'antelació respecte del dia previst per a la reunió, llevat del cas d'urgència, apreciada pel president, la qual s'ha de fer constar en la convocatòria.
El president, en fixar l'ordre del dia de les reunions, ha d'incloure els assumptes que li hagin proposat la cinquena part, com a mínim, dels membres de la Comissió.
Aquestes peticions han de formalitzar-se per escrit i presentar-se a la Secretaria de la Comissió amb una antelació de 48 hores a la data de la convocatòria.
Convocatòria de les sessions de les comissions tècniques i dels grups de treball
Les convocatòries de les sessions de les comissions tècniques i dels grups de treball les faran els coordinadors dels mateixos grups i comissions tècniques, llevat del cas d'una necessitat concreta, apreciada pel president de la Comissió, qui podrà convocar-les directament.
22.1 Per poder realitzar la sessió del Ple o de la Comissió permanent en primera convocatòria, el quòrum de constitució dels òrgans de la Comissió ha de ser el de la majoria absoluta dels seus components, és a dir, la meitat més un dels membres de dret.
En segona convocatòria, mitja hora després, el quòrum s'assoleix amb l'assistència d'una tercera part dels membres.
22.2 És preceptiva l'assistència a les sessions del president i del secretari, o de les persones que, d'acord amb els articles 15 i 16.3, respectivament, els substitueixin.
22.3 En el cas que en el dia de la realització de la sessió no s'esgoti l'ordre del dia, el president pot prorrogar la convocatòria per al dia o dies feiners següents.
En aquest cas, el quòrum d'assistència s'entén referit al del començament de la sessió del primer dia, si el del segon i següents és inferior a aquell, mai no pot ser inferior al de la tercera part dels membres exigida, com a mínim, per l'apartat 1.
A la convocatòria de la Comissió, les comissions tècniques i els grups de treball s'ha d'adjuntar ordinàriament el projecte d'acta de la reunió anterior, com també la documentació necessària per a la deliberació i l'adopció d'acords.
Quan això no sigui possible, ha d'estar a disposició dels components de l'òrgan col·legiat, a la secretaria corresponent, 48 hores, com a mínim, abans del dia previst per a la reunió, llevat que hi hagi motius justificats que ho impedeixin, els quals s'han d'expressar a l'acta de la sessió si així es requereix.
Només poden ser tractats els assumptes que figuren a l'ordre del dia, llevat que, per acord de la majoria absoluta dels membres, sigui declarada la urgència de tractar-ne d'altres no compresos en aquell.
25.1 El president ordenarà el debat previ a la votació dels acords sotmesos a l'aprovació de l'òrgan col·legiat i, atesos els torns de paraula demanats, podrà establir un torn a favor i un torn en contra, de durada proporcional a les paraules demanades.
25.2 Igualment, podrà concedir un únic torn de rèplica, i podrà concedir la paraula per al·lusions, la durada dels quals serà limitada, en tots dos supòsits, a la meitat del temps concedit per als torns inicials.
Les votacions en el si de la Comissió seran ordinàries, llevat dels casos en què, perquè l'assumpte objecte de la votació afecti els drets fonamentals emparats per l'article 18.1 de la Constitució o perquè ho demani la majoria absoluta dels membres que componen l'òrgan col·legiat, sigui necessària la votació secreta.
En les votacions ordinàries, l'ordre d'emissió dels vots serà primer els vots afirmatius, a continuació els vots contraris i finalment les abstencions.
En les votacions secretes l'ordre serà alfabètic segons els cognoms, llevat del president que votarà sempre en darrer lloc.
27.1 Els acords de la Comissió s'adopten per majoria simple.
En cas d'empat, el president gaudeix de vot de qualitat.
27.2 Els vots particulars contraris a l'acord adoptat i els motius que els justifiquen es faran constar de manera resumida a l'acta.
Els assistents que votin en contra i facin constar la seva oposició motivada queden exempts de la responsabilitat que, si s'escau, es pugui derivar dels acords.
28.1 De cada sessió, el secretari o qui en faci les funcions, n'ha d'estendre acta.
L'acta ha d'especificar necessàriament els assistents, una indicació de les persones que han intervingut, les circumstàncies del lloc i temps en què s'ha dut a terme, els punts principals de les deliberacions, la forma i els resultats de les votacions i el contingut dels acords adoptats.
28.2 Els assistents poden demanar que consti a l'acta qualsevol manifestació o declaració relacionada amb la matèria objecte de discussió o debat.
28.3 Qualsevol membre té dret a demanar la transcripció íntegra de la seva intervenció o proposta, sempre que l'aporti per escrit en la mateixa sessió i es faci constar així a l'acta.
28.4 Les actes se signen i s'aproven en la mateixa sessió o en la següent.
No obstant això, el secretari pot emetre un certificat dels acords específics que s'hagin adoptat, llevat que s'hagin declarat secrets.
En tot el que no preveu aquest Reglament serà d'aplicació la normativa aplicable als òrgans col·legiats de l'Administració de la Generalitat.